VYKONÁVACIE NARIADENIE KOMISIE (EÚ) 2022/1941

z 13. októbra 2022

o zákaze zavlečenia, premiestňovania, držania, rozmnožovania alebo uvoľňovania určitých škodcov podľa článku 30 ods. 1 nariadenia Európskeho parlamentu a Rady (EÚ) 2016/2031

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín, ktorým sa menia nariadenia Európskeho parlamentu a Rady (EÚ) č. 228/2013, (EÚ) č. 652/2014 a (EÚ) č. 1143/2014 a zrušujú smernice Rady 69/464/EHS, 74/647/EHS, 93/85/EHS, 98/57/ES, 2000/29/ES, 2006/91/ES a 2007/33/ES (1), a najmä na jeho článok 30 ods. 1,

keďže:

(1) V roku 2021 niekoľko členských štátov oznámilo Komisii, že v zásielkach rastlín, rastlinných produktov alebo iných predmetov s pôvodom v tretích krajinách bola úradne potvrdená prítomnosť škodcov, ktorí nie sú zapísaní v zozname karanténnych škodcov Únie, ani uvedení ako karanténni škodcovia chránenej zóny alebo regulovaní nekaranténni škodcovia Únie v súlade s vykonávacím nariadením Komisie (EÚ) 2019/2072 (2), a nie sú regulovaní podľa článku 30 ods. 1 nariadenia (EÚ) 2016/2031.

(2) Na základe údajov z predbežných posúdení rizika alebo analýz rizika, ktoré doteraz vykonali príslušné orgány a organizácie, dospela Komisia k záveru, že uvedení škodcovia spĺňajú kritériá stanovené v oddiele 3 pododdiele 2 prílohy I k nariadeniu (EÚ) 2016/2031.

(3) Chloridea virescens, Leucinodes orbonalis, Leucinodes pseudorbonalis, Resseliella citrifrugis a Spodoptera ornithogalli patria medzi škodcov, v súvislosti s ktorými príslušné orgány prijali opatrenia podľa článku 29 ods. 1 nariadenia (EÚ) 2016/2031. Uvedení škodcovia boli niekoľkokrát zachytení na hraniciach Únie a ich výskyt na území Únie nie je známy.

(4) Holandsko vykonalo predbežné posúdenie rizika v prípade škodcu Chloridea virescens (3) a analýzu rizika v prípade škodcu amerického druhu Spodoptera, ktorý zahŕňa Spodoptera ornithogalli (4), pre územie Únie. V oboch prípadoch dospelo k záveru, že uvedení škodcovia spĺňajú kritériá karanténnych škodcov stanovené v oddiele 1 prílohy I k nariadeniu (EÚ) 2016/2031, pokiaľ ide o územie Únie. Na podporu ich zaradenia do prílohy II k vykonávaciemu nariadeniu (EÚ) 2019/2072 je však potrebné ďalšie posúdenie rizika.

(5) Na základe kategorizácií škodcov vykonaných Európskym úradom pre bezpečnosť potravín (ďalej len „úrad“) v prípade škodcov Leucinodes orbonalis (5) a Leucinodes pseudorbonalis (6) títo škodcovia spĺňajú kritériá karanténnych škodcov stanovené v oddiele 1 prílohy I k nariadeniu (EÚ) 2016/2031, pokiaľ ide o územie Únie. Poukázalo sa však na neistoty týkajúce sa ich vplyvu v dôsledku prispôsobivosti klimatickým podmienkam. Prebieha ďalšie posúdenie prispôsobivosti klimatickým podmienkam, posúdenie vplyvu zmeny klímy na usídlenie týchto škodcov v Únii a ich následný vplyv.

(6) Na základe kategorizácie škodcov vykonanej úradom spĺňa škodca Resseliella citrifrugis (7) kritériá karanténnych škodcov stanovené v oddiele 1 prílohy I k nariadeniu (EÚ) 2016/2031, pokiaľ ide o územie Únie. V súčasnosti prebieha ďalšie posúdenie rizika, pokiaľ ide o prienikové cesty a cesty šírenia tohto škodcu.

(7) Uvedení škodcovia boli viackrát zachytení na hraniciach Únie a z krajín, v ktorých je známy ich výskyt, sa naďalej dovážajú veľké objemy ich hostiteľských rastlín, hoci pre územie Únie predstavujú vysoké rastlinolekárske riziko. Preto sa usudzuje, že existuje bezprostredné nebezpečenstvo preniknutia týchto škodcov na územie Únie. Je teda vhodné prijať opatrenie dočasného zákazu ich vstupu do Únie, kým sa nevykonajú úplné analýzy rizík. Uvedení škodcovia by takisto mali byť predmetom prieskumov založených na vyhodnotení rizika, ktoré sa týkajú ich prejavov alebo symptómov, ako sa stanovuje v článku 22 ods. 1 nariadenia (EÚ) 2016/2031.

(8) Toto nariadenie by sa malo uplatňovať dostatočne dlho, aby sa umožnilo dokončenie uvedených posúdení a analýz rizík.

(9) Ustanovenia tohto nariadenia sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Zákaz škodcov Škodcovia uvedení v prílohe sa nesmú zavliecť na územie Únie, premiestňovať v rámci tohto územia, ani na tomto území držať, rozmnožovať či uvoľňovať.

Článok 2 Nadobudnutie účinnosti a uplatňovanie Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie. Uplatňuje sa do 31. mája 2027.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 13. októbra 2022 Za Komisiu predsedníčka Ursula VON DER LEYEN

(1) Nariadenie Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín, ktorým sa menia nariadenia Európskeho parlamentu a Rady (EÚ) č. 228/2013, (EÚ) č. 652/2014 a (EÚ) č. 1143/2014 a zrušujú smernice Rady 69/464/EHS, 74/647/EHS, 93/85/EHS, 98/57/ES, 2000/29/ES, 2006/91/ES a 2007/33/ES (Ú. v. EÚ L 317, 23.11.2016, s. 4 – 104).

(2) Vykonávacie nariadenie Komisie (EÚ) 2019/2072 z 28. novembra 2019, ktorým sa stanovujú jednotné podmienky vykonávania nariadenia Európskeho parlamentu a Rady (EÚ) 2016/2031, pokiaľ ide o ochranné opatrenia proti škodcom rastlín, a ktorým sa zrušuje nariadenie Komisie (ES) č. 690/2008 a ktorým sa mení vykonávacie nariadenie Komisie (EÚ) 2018/2019 (Ú. v. EÚ L 319, 10.12.2019, s. 1).

(3) Quickscan Chloridea virescens | Publication | NVWA-English.

(4) American Spodoptera species risk assessment | Publication | NVWA-English.

(5) Pracovná skupina EFSA pre zdravie rastlín (EFSA PLH Panel). Scientific Opinion on the pest categorisation of Leucinodes orbonalis. (Vedecké stanovisko ku kategorizácii škodcu Leucinodes orbonalis). Vestník EFSA (EFSA Journal) 2021;19(11):6890, 28 s. https://doi.org/10.2903/j.efsa.2021.6890.

(6) Pracovná skupina EFSA pre zdravie rastlín (EFSA PLH Panel). Scientific Opinion on the pest categorisation of Leucinodes pseudorbonalis (Vedecké stanovisko ku kategorizácii škodcu Leucinodes pseudorbonalis). Vestník EFSA (EFSA Journal) 2021;19(11):6889, 21 s. https://doi.org/ 10.2903/j.efsa.2021.6889.

(7) Pracovná skupina EFSA pre zdravie rastlín (EFSA PLH Panel). Scientific Opinion on the pest categorisation of Resseliella citrifrugis (Vedecké stanovisko ku kategorizácii škodcu Resseliella citrifrugis). Vestník EFSA (EFSA Journal) 2021;19(8):6802, 19 s. https://doi.org/10.2903/j.efsa.2021.6802.